projecte-aina/catalan_government_crawling huggingface dataset:
A l'Argentina hi ha actualment més de 200 empreses catalanes implantades, des de grans firmes fins a pimes.
L'estreta relació entre Catalunya i Argentina es fa evident en el fet que és el segon país, després de França, on hi ha més catalans instal·lats.
Entre els sectors amb més oportunitats per a les empreses catalanes a l'Argentina destaquen la modernització i digitalització del país, les smart cities, les energies renovables i el sector de les infraestructures, ja que hi ha molts projectes oberts per la modernització dels ports, aeroports i la xarxa viària.
A l'Argentina hi ha actualment més de 200 empreses catalanes instal·lades, des de grans empreses com Gas Natural, Roca, Planeta, fins a pimes i moltes empreses de serveis que s'hi estan ubicant darrerament.
La maquinària industrial és un sector tradicional d'exportació catalana cap a l'Argentina.
L'àmbit d'actuació de l'oficina d'ACCIÓ a Buenos Aires inclou l'Argentina, Bolívia, l'Uruguai i el Paraguai.
Compta amb un servei de soft landing per a la implantació al país, així com assessorament per empreses i d'acompanyament en la recerca d'un distribuïdor o soci local.
Un micròfon i un minut per dirigir-se a un auditori de més de 500 persones ple d'inversors i fons de capital risc locals i internacionals.
Aquest repte el viuran les 21 startups finalistes del Fòrum d'Inversió 2018.
Des d'ara i fins al 16 d'abril, les startups que vulguin ser-ne protagonistes tenen temps per presentar la seva candidatura.
Un any més, el Fòrum d'Inversió es converteix en el millor espai per impulsar els projectes més innovadors, ambiciosos i amb potencial de creixement que cerquen capital d'inversors privats o fons de capital risc.
Un espai on descobrir projectes com el guanyador del 2017, AE Innova; i on també han triomfat projectes com Hemav, Red Points, STAT-Diagnostica o Minoryx Therapeutics.
A més, també s'hi premia la trajectòria emprenedora, com es va fer el 2017 amb els fundadors de Wuaki TV (ara Rakuten TV ).
Els requisits per optar a ser finalista del Fòrum d'Inversió són ser una empresa amb menys de cinc anys de vida i tenir seu social a Catalunya, estar en funcionament i disposar d'un pla de negoci detallat amb projeccions financeres.
D'entre totes les startups presentades se'n seleccionaran 50 per publicar el Catàleg d'empreses amb potencial de creixement, que arribarà a les mans dels principals fons de capital risc i xarxes d'inversors privats de Catalunya.
Un document que el 2017 ja va reunir 50 dels projectes més interessants del país.
D'aquestes 50, 24 rebran formació per millorar les habilitats comunicatives davant dels potencials inversors abans de seleccionar les 21 finalistes que protagonitzaran el Fòrum d'Inversió 2018 el proper 20 de juny.
El 16 d'abril és la data límit que tenen les startups per presentar la seva candidatura i optar a formar part de les 21 finalistes d'un esdeveniment que reuneix els principals inversors locals i internacionals
Un dels principals enemics de qualsevol instal·lació industrial és patir aturades inesperades que trastoquin els plans de producció.
Evitar aquestes situacions és el que ofereix Sigma Industrial Precision.
La seva plataforma Predictive Sigma subministra sensors elèctrics que s'afegeixen a les màquines existents, n'analitzen el comportament i n'extreuen patrons que els permeten identificar, fins i tot abans que passin, els problemes de funcionament.
Sigma va ser una de les startups finalistes del Fòrum d'inversió d'ACCIÓ 2018.
En aquest vídeo descobrim el seu projecte vinculat a la indústria 4.0 i com ha estat la seva experiència presentant-se en el principal esdeveniment per a startups i inversors de Catalunya.
La tecnologia és un gran facilitador.
Així ho demostra Braibook amb un dispositiu que converteix automàticament al Braille qualsevol document digital.
Una tecnologia que fa molt més accessible l'educació i la cultura per a la comunitat cega; i que ha valgut a Braibook ser la startup guanyadora del Fòrum d'inversió d'ACCIÓ 2018.
En aquest vídeo coneixem el seu projecte i com ha estat la seva experiència presentant-se i guanyant el principal esdeveniment per a startups i inversors de Catalunya.
El projecte de MJN Neuroserveis s'ha engegat amb una premissa clara: contribuir a millorar la qualitat de vida de les persones amb epilèpsia o amb una malaltia neurològica.
Per fer-ho, han dissenyat i fabricat un prototip d'auricular que registra l'activitat cerebral de la persona a través dels senyals elèctrics que emet el seu cervell.
D'aquesta manera, es pot registrar tota la seva activitat cerebral.
La seva proposta ha estat finalista del Fòrum d'Inversió 2017, una experiència que han compartit en l'edició de 2018 i que ha resultat clau per aconseguir tancar posteriorment una ronda de finançament mitjançant una campanya de crowdfunding complementada amb Enisa.
Un mercat tradicional que sempre ha funcionat pel boca-orella també es pot digitalitzar.
Ho ha demostrat MyPoppins amb la seva plataforma, que posa en contacte usuaris que requereixen d'un servei de neteja a la llar amb persones que s'ofereixen a realitzar-los.
La seva proposta, que ja funciona a vuit ciutats a Espanya i és a punt d'engegar a Milà, va ser una de les finalistes del Fòrum d'Inversió d'ACCIÓ 2017.
Precisament la seva presència en aquest esdeveniment ha resultat una carta de presentació fonamental en l'acceleració del creixement de la companyia, sembrat amb una ronda de finançament de mig milió d'euros.
El seu model de negoci passa per introduir-se en grans ciutats amb alta concentració d'oferta i demanda; fet pel qual ja tenen en marxa el pla d'expansió internacional.
Nascuda com a empresa derivada del departament de microelectrònica de la Universitat Autònoma de Barcelona, AE Innova reuneix un grup d'investigadors i enginyers compromesos a fer el planeta més sostenible.
La manera d'aconseguir-ho és evitant el malbaratament energètic a través de la seva tecnologia innovadora, que permet reaprofitar la calor que genera la indústria per reincorporar-la a la xarxa elèctrica en forma d'energia.
L'any 2017 AE Innova va ser la guanyadora del Fòrum d'Inversió d'ACCIÓ, un guardó que ha resultat un impuls important a l'hora de tancar al cap d'uns mesos una ronda de finançament de 750.000 euros que els ha de permetre accelerar el seu creixement i industrialitzar el producte.
A més, l'empresa és l'única pime d'Europa sense consorci beneficiària del projecte Life de la Comissió Europea.
Des del 2007 sorgeix com un sector nou que afegeix un darrer esglaó i valor afegit a la cadena productiva de soja / farina i oli de soja, orientat amb gran èxit a l'exportació, aconseguint economies d'escala i competitivitat.
Actualment hi ha 37 plantes (algunes són de les més grans a nivell mundial) amb una capacitat de producció de 5.400 milions de litres.
Aquesta capacitat es va multiplicar per 8 en 10 anys.
Genera un gran impacte en l'economia nacional, el 2018 es van crear 2.000 nous llocs de treball directes i 4.000 llocs de treball indirectes.
El viatge, organitzat per ACCIÓ en col·laboració amb la Taula d'entitats del Tercer Sector Social de Catalunya, se centra en projectes d'àmbits com el suport a la infància, les persones en discapacitat o la salut mental.
Un grup de 7 entitats catalanes de l'àmbit del tercer sector participen aquesta setmana en una missió a l'Argentina organitzada per ACCIÓ –l'agència per a la competitivitat de l'empresa de la Generalitat de Catalunya depenent del Departament d'Empresa i Coneixement- en col·laboració amb la Taula d'entitats del Tercer Sector Social de Catalunya amb l'objectiu de buscar oportunitats de cooperació internacional, especialment en àmbits com el suport a la infància, a les persones amb discapacitat i a la salut mental.
Les entitats catalanes que hi participen són l'Associació Benestar i Desenvolupament (ABD), ASPROSEAT, el Consorci de Salut i Social de Catalunya (CSC), Tàndem Social, l'Institut de Treball Social i Serveis Socials (INTRESS), l'Associació Alba i la Fundació Ampans.
Durant la missió, organitzada a través de l'Oficina Exterior de Comerç i d'Inversions d'ACCIÓ a Buenos Aires, la delegació catalana es reunirà amb onegés i organismes argentins com ara el Banco Interamericano de Desarrollo (BID), el Colectivo de Infancia, la Secretaría de Salud de la Nación Argentina, la Agencia Nacional de Discapacidad o Identidad Vecinal.
Les entitats també participaran en trobades de networking i reunions individuals amb organismes locals.
L'Argentina és un dels països que més oportunitats de cooperació presenta per a les entitats catalanes que treballen en el tercer sector social, sobretot en àmbits com la protecció dels drets de la infància, la promoció de la salut o l'atenció a persones amb discapacitat i en risc d'exclusió.
L'Argentina és un dels països que més oportunitats de cooperació presenta per a les entitats catalanes que es dediquen al tercer sector
Dibuixa la situació de diferents sectors de l'economia vietnamita que poden resultar atractius per a les empreses catalanes.
Ofereix informació sobre les exportacions catalanes al Vietnam i les importacions des d'aquest país.
Identifica productes que Catalunya exporta de manera de rellevant i d'altres que no.
Ofereix dades sobre les inversions estrangeres directes catalanes al Vietnam.
De fet, pràcticament la totalitat d'IED que Catalunya realitza en aquest país asiàtic se centra en el comerç a l'engròs i la intermediació comercial.
Identifica diferents oportunitats com en un dels sectors estratègics del país, l'agroalimentari: és un dels principals exportadors d'arròs, marisc, cafè i anacards, el subsector dels aliments processats encara es troba en fase embrionària, augmenta la preocupació per millorar els estàndards de qualitat i salubritat dels aliments, el govern vol tecnificar l'agricultura, etc.
També ofereix baixos costos laborals en les indústries tèxtils, de la indumentària, de les sabates i de les pells (la tercera indústria del país); el govern vietnamita vol millorar el sistema sanitari i per fer-ho facilita els joint ventures amb empreses locals; la demanda de fertilitzants continua creixent atesa la importància del sector alimentari (un terç prové d'importacions), etc.
Per aquest projecte, Aunde ha comptat amb el suport d'ACCIÓ a través de l'Oficina Exterior de Comerç i d'Inversions a Sydney
L'empresa catalana Aunde, especialitzada en la fabricació de teixits tècnics per al transport col·lectiu (tren, metro, tramvia, autobusos i autocars), produirà els teixits per els seients del nou tramvia de Sydney.
La companyia de Sant Celoni confeccionarà d'entre 8.000 i 10.000 seients del nou Sydney Light Rail, que entrarà en funcionament el 2019.
L'expansió de l'empresa catalana a Austràlia ha comptat amb el suport d'ACCIÓ -l'agència per a la competitivitat de l'empresa de la Generalitat- en l'anàlisi del mercat i la cerca de socis mitjançant l'Oficina Exterior de Comerç i d'Inversions a Sydney.
Segons la directora comercial d'Aunde, Isabel Gibaja, " l'empresa està centrada en augmentar la seva presència a Austràlia perquè es tracta d'un mercat que està invertint en el transport públic i que, per tant, compta amb un gran nombre de clients objectius ".
De fet, la participació en la construcció del Sydney Light Rail permetrà a la companyia començar nous projectes al país, que esperen que representin la producció d'uns 60.000 metres de teixit en els pròxims 3 anys.
" El valor afegit del producte d'Aunde consisteix en la funcionalitat i la qualitat del material ", subratlla Gibaja.
El teixits estan acabats amb productes que fan que siguin impermeables, antitaques, antiolors i antibacteris.
Tot plegat implica un reducció dels costos de manteniment pels operadors i una contribució important al medi ambient ja que la tela requereix un ús menor de productes de neteja.
Fins ara, Aunde ja ha lliurat 1.500 metres del teixit dels seients del Sydney Light Rail, amb la previsió d'enviar-ne 3.500 més al llarg d'aquest any i els 5.000 restants durant el 2018.
L'empresa catalana, de 30 treballadors, participa en aquest projecte com a proveïdora de la filial d'Alstom de Santa Perpetua de Mogoda (Barcelona).
Aunde, que exporta gran part de la seva producció a França, Itàlia, l'Índia, Turquia, Holanda, el Regne Unit o Nova Zelanda, forma part d'un grup internacional alemany.
Les exportacions catalanes a Austràlia van assolir l'any 2015 els 294 milions d'euros, liderades pels vehicles, la maquinària i la perfumeria i cosmètica.
Actualment hi ha 802 empreses catalanes exportadores regulars a Austràlia, és a dir, que hi han venut els darrers quatre anys de manera consecutiva.
L'empresa catalana Aunde, seleccionada per fabricar els teixits dels seients del nou tramvia de Sydney
La missió, organitzada per ACCIÓ, permetrà a sis startups catalanes conèixer potencials inversors i introduir-se al mercat asiàtic en el marc de la celebració del FinTech Festival (SFF) i la Singapore Week of Innovation and Technology (SWITCH)
Sis startups catalanes participen aquesta setmana a l'esdeveniment d'innovació tecnològica més important de Singapur.
Es tracta de les fires FinTech Festival (SFF) i la Singapore Week of Innovation and Technology (SWITCH), que enguany se celebren de forma unificada i que el 2018 van reunir més de 57.000 assistents de 130 països.
La missió, organitzada per ACCIÓ -l'agència per a la competitivitat de l'empresa de la Generalitat, depenent del Departament d'Empresa i Coneixement- a través de l' Oficina Exterior de Comerç i d'Inversions a Singapur té per objectiu que les empreses catalanes presentin la seva tecnologia per trobar socis o inversors en el mercat asiàtic, ja que aquestes dues fires representen una de les principals portes d'entrada al sector tecnològic del continent.
Es dediquen principalment als àmbits del traveltech, la ciberseguretat, la biotecnologia, la intel·ligència artificial (IA) i el màrqueting digital.
A banda de participar al FinTech Festival (SFF) i la Singapore Week of Innovation and Technology (SWITCH), les empreses compten amb una agenda de reunions individuals amb fons d'inversió i potencials socis o clients.
Les empreses emergents que participen en aquesta missió formen part de les més de 1.300 startups identificades pel directori Barcelona & Catalonia Startup Hub elaborat per ACCIÓ.
Des d'ACCIÓ es treballa en tres eixos estratègics per a les empreses emergents: la seva acceleració, la connexió internacional amb d'altres ecosistemes avançats i la promoció de Catalunya com a hub internacional de startups.
Les empreses emergents que participen en aquesta missió formen part de les més de 1.300 startups identificades pel directori Barcelona & Catalonia Startup Hub elaborat per ACCIÓ
Zapper, que ha obert l'oficina catalana aquest gener, ha comptat amb el suport de la Generalitat a través d'Invest in Catalonia.
• Zapper, que ha obert l'oficina catalana aquest gener, ha comptat amb el suport de la Generalitat a través d'Invest in Catalonia.
• L'empresa comercialitza una aplicació mòbil que permet fer el pagament de restaurants a través del telèfon i proporciona al restaurador dades de comportament del consumidor.
• Zapper treballa actualment amb restaurants de diversos països europeus, així com Estats Units, Austràlia i Sud-Àfrica.
L'empresa de capital britànic Zapper ha obert aquest gener una filial a Barcelona en la qual preveu invertir més de 2 milions d'euros el 2015 i crear fins a 21 llocs de treball durant el primer trimestre.
A més, Zapper invertirà 1 milió d'euros addicional a la resta de l'Estat espanyol aquest any.
Zapper ha comptat amb el suport d'Invest in Catalonia, l'àrea d'atracció d'inversions estrangeres de la Generalitat.
L'aplicació que l'empresa britànica ha desenvolupat permet fer el pagament de restaurants, mitjançant una connexió segura, a través del telèfon mòbil simplement escanejant el codi QR del compte.
A més, Zapper ofereix la possibilitat de dividir el compte i repartir la quantitat entre diferents usuaris.
Un cop fet el pagament, l'aplicació envia una notificació tant a l'establiment com al client.
A més, Zapper ofereix una anàlisi dels hàbits de consum de l'usuari que posa a l'abast del restaurador.
El director de la filial catalana, Ernest Sánchez, explica que l'objectiu de Zapper és "facilitar als seus clients directes una potent eina CRM que enregistri l'evolució dels pagaments mòbils i el comportament del consumidor, per després poder fer propostes de màrqueting segmentades" i oferir serveis personalitzats als seus usuaris per tal de fidelitzar-los.
Zapper actualment treballa amb restaurants dels Estats Units, Regne Unit, Austràlia, França, els Països Baixos, Sud-Àfrica, Suècia i l'Estat espanyol.
Properament ampliarà el negoci a Alemanya i a la resta de països del sud d'Europa com Itàlia o Portugal, entre d'altres.
En aquests moments, la via d'entrada al mercat de Zapper són els restaurants, però properament preveu expandir el seu negoci al pagament de taxis, factures, compres per internet o donacions.
L'objectiu de l'empesa és facilitar les gestions a l'usuari de manera que pugui fer els pagaments de la forma més ràpida i segura utilitzant les aplicacions mòbils Zapper que es pot descarregar a les principals plataformes.
L'empresa britànica Zapper obre una filial a Catalunya on preveu invertir més de 2 milions d'euros i crear més de 20 llocs de treball
Els directors de les Oficines Exteriors de Comerç i Inversions de la Generalitat al món s'han reunit avui al Parc Científic i Tecnològic de la UdG amb empresaris que volen iniciar negocis internacionals.
Els mercats més demanats han estat Dinamarca, Singapur i els Emirats Àrabs Units.
Prop de 120 empreses de Girona s'entrevisten amb els directors de les oficines de la Generalitat al món
Es tracta d'una ampliació de 800 m2 del magatzem, que se suma als 2.700 m2 de la fàbrica ubicada a Barcelona.
El conseller ha destacat la "voluntat de superació, innovació i internacionalització" d'IDESCO, que actualment té presència a 50 països.
Felip Puig ha agraït "l'esforç i compromís de l'empresa, que aporta valor afegit al país, garanteix la continuïtat del seu negoci oferint llocs de treball de qualitat i genera il·lusió".
De fet, l'ampliació de la fàbrica coincideix amb la celebració dels 40 anys de l'empresa.
El conseller Puig inaugura l'ampliació de la planta de producció d'IDESCO a Barcelona
Organitzada per ACCIÓ, la sessió ha estat inaugurada per la directora general d'Indústria, Núria Betriu
• Organitzada per ACCIÓ, la sessió ha estat inaugurada per la directora general d'Indústria, Núria Betriu.
• Durant la jornada s'han presentat diversos projectes d'aplicació de les tecnologies digitals en sectors com el packaging, la maquinària agrícola o el sector ferroviari.
• A la 9a edició de la trobada també hi ha participat l'economista Christian Ketels, professor de Harvard Business School i expert en l'àmbit de clústers.
La 9a Trobada Interclúster, que se celebra anualment, ha reunit aquest divendres 150 professionals dels clústers de Catalunya amb l'objectiu d'impulsar projectes en l'àmbit de la indústria 4.0.
Organitzada per ACCIÓ, la sessió ha comptat amb la intervenció de la directora general d'Indústria, Núria Betriu.
Betriu ha destacat que "la indústria 4.0 implicarà la fusió entre el món digital i el món industrial, i és un dels reptes més importants que tenim com a país en els pròxims anys".
En aquest sentit, ha dit, "estem convençuts que els clústers s'hi han d'implicar des del primer moment, per treballar de manera conjunta en una tendència mundial que és imparable".
La directora general d'Indústria ha explicat que el suport a la indústria 4.0 és una de les iniciatives que s'executaran sota el paraigües del Pacte Nacional per a la Indústria, l'acord polític i econòmic per enfortir el sector industrial a Catalunya, que aquesta setmana ha vist aprovada la creació dels seus grups de treball.
"Catalunya té tots els actius per posicionar-se com a líder de la revolució digital al sud d'Europa", ha dit Betriu.
Durant la sessió, diferents clústers (dels sectors del packaging, digital, maquinària agrícola i ferroviari) han compartit la seva visió en relació als reptes i oportunitats que ofereix la indústria 4.0, i han presentat projectes concrets d'aplicació de les tecnologies digitals als processos productius.
A la 9a edició de la Trobada Interclúster també hi ha participat l'economista Christian Ketels, professor de Harvard Business School i expert en l'àmbit de clústers.
Ketels ha destacat que "Catalunya ha estat des de fa dues dècades un país pioner en desenvolupar clústers i conceptes que a posteriori s'han implementat a nivell internacional com per exemple el treball interclúster".
Ha remarcat que la política de clústers, més que crear nous clústers, es focalitza en promoure la competitivitat en base a les fortaleses d'un territori.
En aquest sentit, ha animat a Catalunya a "integrar més i millor els clústers amb les altres polítiques de suport a la competitivitat".
La trobada anual de clústers de Catalunya reuneix 150 professionals per impulsar els projectes en indústria 4.0
L'empresa lleidatana de maquinària agrícola Niubó preveu tancar el 2016 amb una facturació de 6,8 milions d'euros, un 38% més que l'any anterior.
Aquesta xifra segueix la tendència de creixement sostinguda dels últims 6 anys, ja que ha multiplicat la seva facturació per vuit passant d'uns 600.000 euros el 2009 a 4,9 milions d'euros l'any passat.
Constituïda el 2007, Niubó és membre del Clúster Català dels Mitjans de Producció Agrícola - FEMAC, un dels 30 clústers que forma part del programa Catalonia Clusters d'ACCIÓ.
El gerent de Niubó, Jordi Serrate, atribueix el creixement exponencial de l'empresa a dos factors.
D'una banda, la inversió en desenvolupament de productes que ha donat lloc a " una gamma molt més àmplia i variada ".
La companyia compta amb dues grans divisions: la d'agricultura, on la maquinària dedicada a la viticultura té un pes molt important; i la forestal, amb maquinària per la neteja i protecció dels boscos. "
La major part d'increment de vendes ve d'aquestes dues línies i d'un equip comercial molt potent ", assegura Serrate.
D'altra banda, Niubó s'ha expandit gràcies a les vendes a l'exterior.
Del gener a l'agost d'enguany, l'empresa ha exportat un 54% de la seva producció, un xifra que ha incrementant en els últims anys i que preveu que segueixi augmentant.
Més de la meitat d'aquestes vendes tenen França com a destí, seguida de Portugal, Austràlia, Sud-Àfrica i Alemanya, on s'espera incrementar la facturació aviat.
De fet, l'objectiu immediat de Niubó és concentrar-se en Europa ja que " es tracta del territori més important a nivell agrícola " i expandir mercats com Polònia, el Regne Unit o Bèlgica, on ja hi tenen presència.
El representant de Niubó explica que formar part del clúster agrícola els ha ajudat en la seva expansió internacional: " A través dels ajuts a grups d'exportació que coordina el clúster, vam entrar a nous mercats com Portugal o el Marroc ", diu Serrate.
El gerent valora molt positivament aquesta col·laboració ja que permet realitzar missions comercials amb altres empreses, compartir informació de clients, evitar riscos econòmics i crear sinèrgies. "
Es crea una relació més estreta amb altres empreses i al final, ens ajudem i reduïm la competència ja que ens complementem i compartim ", conclou.